
Reprezentanți ai Universității din București și ai Alianței CIVIS, pe scena celui mai important eveniment european dedicat diplomei europene

Peste 1.000 de instituții de învățământ superior și reprezentanți ai statelor membre UE prezente să sprijine implementarea diplomelor europene

Reprezentanți ai Universității din București au fost prezenți luni, 29 aprilie 2024, pe scena conferinței „A blueprint for a European degree”, la evenimentul final de diseminare a rezultatelor proiectelor dedicate diplomelor europene și entităților legale pentru noile Universități Europene. Evenimentul a reunit peste 1.000 de reprezentanți ai statelor membre UE, ai instituțiilor de învățământ superior, dar și numeroși alți factori de decizie și experți în domeniul învățământului superior și al politicilor educaționale. Participarea reprezentanților UB la eveniment se datorează faptului că UB este singura universitate din România care coordonează, alături de Universitatea Autonomă din Madrid, unul dintre cele șase proiecte strategice de proiectare și implementare a diplomelor europene, SMARTT (Screening, Mapping, Analysing, Recommending, Transferring and Transforming higher education international programmes). 
În cadrul evenimentului, trei dintre cele patru intervenții ale Alianței CIVIS și ale proiectului SMARTT au aparținut reprezentanților Universității din București, prof. univ. dr. Romiță Iucu, coordonator al Subgrupului pentru Diploma Europeană de la nivelul FOR EU din cadrul Comisiei Europeană și coordonatorul UB al proiectului SMARTT, lect. univ. dr. Simona Iftimescu, cadru didactic la Facultatea de Psihologie și Științele Educației a UB și leading expert în cadrul proiectului, și asist. drd. Alexandru Carțis, Coordonatorul Unității CIVIS pentru Educație, expert în cadrul proiectului. 
„Pentru viitor, câteva idei sunt esențiale: să ne ținem promisiunea de a rămâne aliniați cu Procesul Bologna, să ne concentrăm pe nevoile studenților și pe rolul lor în definirea transformării învățării, să conectăm acest demers cu domeniul calificărilor, să gândim la scară mai mare, la scară globală și, nu în ultimul rând, să continuăm să visăm la viitorul nostru”, a remarcat prof. univ. dr. Romiță Iucu în intervenția sa, în dialog cu moderatoarea sesiunii, Vanessa Debiais-Sainton, reprezentanta Comisiei Europene.
10 proiecte-pilot Erasmus+, printre care proiectul SMARTT, au testat, în ultimul an, acordarea unei diplome europene și posibilitatea stabilirii unui statut legal european pentru alianțele de universități. În cadrul evenimentului organizat de către proiectele-pilot și Comisia Europeană, acestea au prezentat rezultatele etapei de pilotare, precum și reflecțiile privitoare la viitoarele demersuri necesare pentru transpunerea rezultatelor proiectelor în realitate. De altfel, evenimentul a surprins, pornind de la aspectele strategice definite de noul pachet pentru învățământul superior și de rezultatele proiectelor-pilot, elementele-cheie care vizează provocările implementării de programe comune de studii la nivel transnațional, valoarea adăugată a diplomei europene, dar și concluziile generale asupra setului de criterii unanim agreate de proiectele dedicate diplomei europene și care vor face obiectul discuțiilor de la cel mai înalt nivel european în perioada următoare precum și a viitorului policy lab care va fi dezvoltat în a doua parte a acestui an. În privința entităților legale, discuțiile au vizat valoarea adăugată și posibilele direcții de dezvoltare în viitorul apropiat, pornind de la studii de caz și analize aplicate asupra cadrului legal și a diferitelor caracteristici ale tipologiei de entități legale existente și nevoile alianțelor de universități. 
„Diploma europeană poate contribui la competitivitatea Europei prin echiparea absolvenților cu abilități pentru viitor, prin punerea în comun a resurselor și expertizei din întregul spațiu european, prin unirea diferitelor sisteme de învățământ, combinând punctele lor forte și învățând unii de la alții și împreună, așa cum am arătat astăzi aici”, a remarcat Pia Ahrenkilde Hansen, Directoarea Generală a Direcției Generale pentru Educație, Tineret, Sport și Cultură din cadrul Comisiei Europene.
Înregistrarea evenimentului și materialele utilizate în cadrul acestuia pot fi accesate aici. Demersurile de dezvoltare a diplomei europene vor continua și după încheierea proiectelor pilot prin dezvoltarea unui laborator de politici publice (policy lab) la nivelul Comisiei Europene în care criteriile testate vor fi dezvoltate și vor fi elaborate recomandările și procesele necesare pentru ca diploma europeană să fie implementată la nivel european, fie de către instituții de învățământ superior, fie la nivelul alianțelor europene de universități, demers în care eforturile consolidate ale Universității din București și ale Alianței Europene CIVIS vor fi valorificate și continuate.  
De altfel, deja, în prezent, Universitatea din București dezvoltă, alături de partenerii din Alianța Europeană CIVIS, noi programe comune de studii cu puternic caracter inter- și transdisciplinar, care vor include proiecte de implicare civică, învățare bazată pe provocări, mobilitate integrată și conexiunea cu crizele globale actuale. Astfel, pe teme precum schimbările climatice, studiile sud-europene, cercetările din biochimie, studii culturale și societale, dezvoltarea urbană și crizele acesteia, transformarea tehnologică și implicațiile ei, Universitatea din București va lansa în perioada următoare noi programe comune de studii, cu diplome comune și multiple, în parteneriat cu alte universități europene membre ale alianței, pentru toate cele trei niveluri de studii, licență, masterat și doctorat.
Dezvoltat de către Alianța Europeană CIVIS, în parteneriat cu alianțele universităților europene EUTOPIA, NEUROTECHEU și UNITA, alături de 29 de instituții de învățământ superior și alți 15 stakeholderi europeni și naționali, proiectul SMARTT a fost ales de către Comisia Europeană drept proiect-pilot pentru viitoarele diplome europene.

